รัฐบาลไทย-ข่าวทำเนียบรัฐบาล-รอง นรม.พล.อ.ประวิตรฯ เป็นประธานการประชุมคณะกรรมการขับเคลื่อน และปฏิรูปการบริหารราชการแผ่นดิน คณะที่ 5
วันพุธที่ 12 กันยายน 2561
รอง นรม.พล.อ.ประวิตรฯ เป็นประธานการประชุมคณะกรรมการขับเคลื่อน และปฏิรูปการบริหารราชการแผ่นดิน คณะที่ 5
รอง นรม.พล.อ.ประวิตรฯ เป็นประธานการประชุมคณะกรรมการขับเคลื่อนและปฏิรูปการบริหารราชการแผ่นดิน คณะที่ 5 รับทราบความคืบหน้าการแก้ไขปัญหาการทําประมงผิดกฎหมายและขับเคลื่อนสินค้าเกษตรสําคัญ 5 ชนิด (ข้าว ข้าวโพดเลี้ยงสัตว์ ยางพารา มันสําปะหลัง และปาล์มน้ํามัน)
วันนี้ (12 กันยายน 2561) เวลา 09.00 น. ณ ตึกสันติไมตรี (หลังใน) ทําเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการขับเคลื่อนและปฏิรูปการบริหารราชการแผ่นดิน คณะที่ 5 คณะกรรมการขับเคลื่อนและปฏิรูปด้านความมั่นคง ลดความเหลื่อมล้ํา การเกษตร ทรัพยากรธรรมชาติและสิ่งแวดล้อม และเรื่องที่เป็นวาระเร่งด่วนและการแก้ไขปัญหาการดําเนินการตามพันธกรณีระหว่างประเทศ มีสาระสําคัญ ดังนี้
ที่ประชุม รับทราบความคืบหน้าของคณะอนุกรรมการขับเคลื่อนการแก้ปัญหาการรุกลําน้ําสาธารณะ (คลองลาดพร้าว) เป้าหมายความยาวประมาณ 45.30 กิโลเมตร ตอกเสาเข็มจํานวน 60,000 ต้น สามารถตอกเสาเข็มได้ 40.68 เปอร์เซ็น ทั้งนี้ ได้เร่งดําเนินการสร้างการรับรู้และประชาสัมพันธ์ในโครงการคืนความสุขให้คนคลอง คืนสายคลองให้คนเมือง ซึ่งเป็นการ “สร้างคน สร้างบ้าน สร้างการรับรู้ สู่บ้านประชารัฐริมคลอง” เพื่อความเป็นอยู่และคุณภาพชีวิตที่ดีขึ้นต่อไป
พร้อมกันนี้ ที่ประชุมรับทราบความคืบหน้าของคณะอนุกรรมการขับเคลื่อนโครงการปรับภูมิทัศน์ริมแม่น้ําเจ้าพระยา กทม.และกรมศิลปากรได้ดําเนินการด้านอนุรักษ์โบราณสถาน ได้แก่ วัดแก้วฟ้าจุฬามณี วัดจันทร์สโมสร และมัสยิดบางอ้อ ควรปรับแบบก่อสร้างในส่วนของความสูงของอาคาร การสร้างทางจักรยาน และสนามหญ้าทดแทน
และรับทราบความคืบหน้าของคณะอนุกรรมการแก้ไขปัญหาการทําประมงผิดกฎหมาย การจัดการกองเรือประมง จํานวนทั้งสิ้น 19,405 ลํา เป็นเรือที่มีคุณสมบัติและองค์ประกอบครบที่ถูกต้องตามกฎหมาย 10,771 ลํา องค์ประกอบไม่ครบ จํานวน 720 ลํา และ จม/ขาย/ชํารุด/เปลี่ยนประเภท จํานวน 2,190 ลํา พร้อมรับทราบการดําเนินงานของศูนย์ PIPO การยื่นเอกสรผ่านระบบ E-PIPO มีการแจ้งเรือเข้า-ออกกว่า 99.80 เปอร์เซ็น (ส.ค. 61) และรับทราบผลการดําเนินงานระบบตรวจสอบย้อนกลับ และการดําเนินการให้ประเทศไทยเป็นประเทศที่ปลอดสัตว์น้ําที่มาจากการทําประมงผิดกฎหมาย IUU
นอกจากนี้ ที่ประชุมรับทราบความคืบหน้าของคณะอนุกรรมการขับเคลื่อนยุทธศาสตร์สินค้าเกษตรสําคัญ 5 ชนิด (ข้าว ข้าวโพดเลี้ยงสัตว์ ยางพารา มันสําปะหลัง และปาล์มน้ํามัน) ซึ่งรัฐบาลได้ช่วยเหลือชาวนาไม่ให้ราคาข้าวตกต่ํา โดยช่วยเหลือค่าเก็บเกี่ยวและค่าปรับปรุง ไร่ละ 1,500 บาท ไม่เกิน 12 ไร่ ครัวเรือนละไม่เกิน 18,000 บาท ข้าวโพดเลี้ยงสัตว์ สนับสนุนการปลูกข้าวโพดฯ ในฤดูแล้งหลังการทํานาในพื้นที่ 31 จังหวัด กว่า 900 ล้านบาท ซึ่งได้กําไรไม่น้อยกว่า 5,000 บาทต่อไร่ ยางพารา ราคายางพาราเดือนสิงหาคม 61 ยางแผ่นดิบเฉลี่ย 43.04 บาท/กก. และยางแผ่นรมควัน เฉลี่ย 44.69 บาท/กก. คาดว่าราคาจะขยับเพิ่มขึ้น เนื่องจากปริมาณยางเข้าสู่ตลาดน้อยเพราะมีฝนตกชุก ในส่วนตลาดล่วงหน้าต่างประเทศ ได้แก่ โตเกียว เซี้ยงไฮ้และสิงคโปร์ ราคาปรับสูงขึ้นร้อยละ 0.40 – 0.70 มันสําปะหลัง สนับสนุนเกษตรกรปลูกมันสําปะหลังในพื้นที่ดินดาน แบบแปลงใหญ่ พื้นที่ 42 จังหวัด 67 แปลง พื้นที่ 63,022 ไร่ และสนับสนุนด้านการตลาด อาทิ โครงการต่าง ๆ ด้านธนาคาร และปาล์มน้ํามัน สถานการณ์ปาล์มน้ํามันและน้ํามันปาล์ม ผลปาล์ม ปี 61 มีจํานวน 15.399 ล้านตัน (เพิ่มขึ้น ร้อยละ 8.13 จากปี 60) น้ํามันปาล์มดิบ CPO (17.61%) มี 2.71 ล้านตัน สต็อกต้นปี 61 มี 0.49 ล้านตัน ความต้องการใช้ในประเทศประมาณ 2.43 ล้านตัน ส่วนเกินความต้องการใช้ประมาณ 0.28 ล้านตัน ทั้งนี้มีมาตรการเร่งส่งเสริมการใช้น้ํามันดีเซลหมุนเร็ว B20 เพื่อทําให้ราคาปรับสูงขึ้น
อีกทั้ง ที่ประชุมรับทราบความคืบหน้าของคณะอนุกรรมการเพื่อบูรณาการโครงการฟื้นฟูเมืองชุมชนดินแดง ตามแผนแม่บทโครงการฟื้นฟูเมืองชุมชนดินแดง (พ.ศ. 2559 – 2567) ระยะที่ 1 (แปลง G) จํานวน 334 หน่วย ระยะที่ 2 (2 อาคาร 1,247 หน่วย) และระยะที่ 3 และ 4 รองรับผู้อยู่อาศัยใหม่ 13,746 หน่วย
และรับทราบความคืบหน้าของคณะอนุกรรมการเพื่อบูรณาการการจัดการขยะอิเล็กทรอนิกส์และเศษพลาสติกที่นําเข้าจากต่างประเทศอย่างเป็นระบบ เห็นชอบยกเลิกการนําเข้าขยะอิเล็กทรอนิกส์จํานวน 432 รายการ โดยให้กระทรวงพาณิชย์ และกระทรวงอุตสาหกรรม เร่งดําเนินการสรุปเพื่อเสนอต่อคณะรัฐมนตรีต่อไป
รวมทั้ง รับทราบความคืบหน้าของการดําเนินงานระบบตั๋วร่วมของกระทรวงคมนาคม และการดําเนินงานของสํานักงานคณะกรรมการพัฒนาการเศรษฐกิจและสังคมแห่งชาติ การพัฒนาคลองแสนแสบและการเดินทางสัญจร โดยการพัฒนานําเรือโดยสารไฟฟ้ามาทดลองสัญจร เพื่อลดปัญญหาเรื่องเสียง ผลกระทบคลื่นจากการเดินเรือ และการกัดเซาะริ่มตลิ่ง และรับทราบประเด็นปัญหาเรื่องตลาดนัดจตุจักร ที่ให้กรุงเทพมหานครพิจารณาการบริหารจัดการ ทั้งนี้ หน่วยงานที่เกี่ยวข้องจะเร่งสรุปผลการดําเนินงานจากนั้นจะนํามารายงานในที่ประชุมต่อไป
..................................................................
กลุ่มประชาสัมพันธ์และเผยแพร่ สํานักโฆษก